มือดี
ผลจากสถานการณ์เศรษฐกิจโลกที่ผันผวนหนัก จนรัฐบาลสหรัฐและกลุ่มประเทศยุโรปต้องควักเงินก้อนมหึมาโด๊ปเศรษฐกิจอย่างถล่มทลาย
20 ก.ย. 2555

ผลจากสถานการณ์เศรษฐกิจโลกที่ผันผวนหนัก จนรัฐบาลสหรัฐและกลุ่มประเทศยุโรปต้องควักเงินก้อนมหึมาโด๊ปเศรษฐกิจอย่างถล่มทลาย
ส่งผลให้เงินทุนต่างชาติไหลทะลักท่วมในภูมิภาคเอเชีย รวมทั้งไทย จนหลายคนตั้งตัวไม่ติด
สถานการณ์แบบนี้หลายหน่วยงานต้องเตรียมการรับความเสี่ยงมีการสรรหามือดีมาอยู่ข้างกายเพื่อจะได้อาศัยประสบการณ์ในยามสู้รบ
ไม่เว้นแม้แต่ธนาคารกลางของไทย ซึ่งล่าสุด “เจ๊สุ” สุชาดา กิระกุล รองผู้ว่าการ ธปท. ด้านเสถียรภาพทางการเงิน ที่เกษียณอายุลงในวันที่ 30 ก.ย.นี้ ก็ถูกร้องขอให้ช่วยงานต่อในฐานะที่ปรึกษาผู้ว่าการ ธปท.ต่ออีก 1 ปี 
เพราะในยามนี้คนที่รู้เรื่อง “ยา” ในการระงับไข้ในตลาดเงินในวังบางขุนพรหมนั้นชักจะหายากเข้าไปทุกวัน
ดังนั้น เจ๊สุ จึงถูกรั้งตัวไว้ จนกว่า ธปท.จะมั่นใจว่าสถานการณ์เงินทุนจะสงบ หรือไม่ก็ต้องมีเลือดใหม่ มารับไม้ต่อ
คนดีศรีแบงก์ชาติอย่างสุชาดาจึงไม่มีโอกาสได้พักผ่อน
20 ก.ย.นี้ ธปท.จะจัดงานเลี้ยงอำลาพนักงานที่เกษียณอายุลง แต่สำหรับเจ๊สุชาดารับเลี้ยงปั๊บ ลุยงานต่อที่วังเทวะเวสม์ยาว
สู้ต่อไปเจ๊...